Deur Kuier Wenke 28 September 2018 05:01
Wet wipes help vir brille en TV-skerms
Maak gebruikte wet wipes droog en gebruik dit om brille en TV screens skoon te maak. Dis lekker sag en sal nie krapmerke los nie.
Soms maak ek hoenderpastei en het nie die beenlose snit nie. Dan kook ek sommer die dye in 'n kastrol met genoeg water vir die hoeveelheid vleis. Wanneer die vleis gaar en afgekoel is, gooi ek die water in 'n houer en vries dit. Wanneer ek sop of bredie maak, gebruik ek dit as my eie hoenderaftreksel. Dit werk wonderlik!
V. Papa, Bridgetown
Droog teesakkies uit, verwyder die blare en meng met koeksoda. Sprinkel die mengsel oor vuil kolle op 'n mat. Los vir 20 minute en stofsuig.
As jy jou brass items wil skoonmaak en laat blink, gebruik tamatiesous. Dit werk soos 'n bom! Smeer aan en laat staan vir 'n paar minute. Was af in lou seepwater met 'n sponsskuurtjie.
Moira Jones, Wellington
Vir bedompige reuke in jou kas, sit bordkryt in 'n lapsak en hang dit in die kas. Die kryt absorbeer klammigheid en voorkom bedompige reuke.
Aulbany Dyers, Elsiesrivier
Om vensters en spieëls skoon te maak, gebruik ou tee. Die metode laat nie net die glas blink nie, maar hou ook die vlieë weg.
Francis Dreyer, Nelspruit
Om van puisies en allerhande lelike vlekke in jou gesig ontslae te raak, maak hierdie mengsel aan: 'n halwe eetlepel kaneel, een eetlepel heuning en die sap van een suurlemoen. Smeer die mengsel aan jou gesig en hou dit vir 30 minute aan en spoel af.
Vanessa Fielies, Elsiesrivier
Doen die volgende vir jou toonnaels wat ingroei: Skraap wolletjies van 'n ou kombers met 'n mes of lem af. Druk daarvan onder die hoek van die nael wat ingroei. Herhaal hierdie metode totdat die nael uitgegroei het.